

Esilehekülg
> Aktuaalset
> Uudised
> Arhiiv
> Arhiiv 2007


HAAPSALU, 18. jaanuar, BNS - Haapsalu linnapea Teet Kallasvee teatas neljapäeval otsusest astuda ametikohalt tagasi.
Kallasvee teatas neljapäeval Haapsalu linnavolikogu juhatusele, et otsustas mitte kandideerida tänavustel riigikogu valimistel ning soovib astuda tagasi ka Haapsalu linnapea ametikohalt, teatas BNS-ile linnavalitsuse pressiesindaja.
Kallasvee kuulub Isamaa ja Res Publica Liitu.
"Ei põgene roti kombel uppuvalt laevalt, tunnen vaid, et olen teatud etapi läbi käinud. Olen andnud endast selle, mida olen tahtnud ja suutnud," ütles Kallasvee põhjenduseks.
Kallasvee lisas, et ei pea ausaks ei enda ega ka teiste suhtes ametiaja lõpuni venitamist, teades, et on olemas inimesed, kes on täis tahet ja oskusi teha seda tööd sama hästi ja pareminigi.
Kallasvee sõmul naaseb ta kindlasti linnavolikokku. "Usun ja loodan, et suudan Haapsalu linnavolikogus anda oma panuse Haapsalu tulevase parema käekäigu jaoks," ütles ta.
Isamaa ja Res Publica Liidu (IRL) pressiesindaja ütles BNS-ile, et kandideerimisest loobumist selgitas Kallasvee isiklike põhjustega.
Kallasvee sai Haapsalu linnapeaks 2002. aasta novembris.
IRL-i Haapsalu osakonna juht Andres Ammas ütles BNS-ile, volikogu korraline istung on 26. jaanuaril. Siis arutatakse nii Kallasvee lahkumisavaldust kui ka uut linnapead.
2005. aastal sõlmitud Isamaaliidu, Res Publica ja Keskerakonna koalitsioonileppe kohaselt kuulub linnapea koht Res Publica fraktsioonile ehk ühenderakonnale.
Ammase sõnul arutab ühendpartei uue linnapea kandidaati järgmise nädala alguses.
"Minu hinnangul peaks ta tulema maja seest ehk aselinnapeadest," ütles Ammas.
Ühendparteiga on seotud aselinnapead Martin Schwindt, Toivo Hein ja parteitu, kuid 2005. aastal Isamaaliidu linnapeakandidaat olnud Ingrid Danilov.
Tallinna toimetus, +372 610 8861, firstname.lastname@example.org
19.01.2007

